उसके घरवाले मंथन कर करके थक जाते, पर कोई कारण नहीं ढूंढ पाते। परिवार से भरा हुआ घर, दादा, पिता, मां, दो छोटी बहनें, शहर का सबसे नामी-गिरामी स्कूल, तमाम तरह की सुख-सुविधाएं, सबके थोक प्यार-दुलार का एकमात्र वारिस, पढ़ाई-लिखाई में भी कक्षा का अग्रिम पांक्तेय। फिर हो क्या जाता है इस लड़के को? 15 साल का होने को चला। 10वीं में पहुंच गया। कमअक्ल या नादान रहने की उम्र भी नहीं रही। घर के किसी भी सदस्य की तरफ से कोई अनदेखी नहीं। बबुआ को कुछ चाहिए तो तुरंत हाजिर, बस मुंह से निकलने भर की देर।